LEWI 18
Nye Yukgis Yhet goh cho Tung
1Yhensain Moshe lhyi taiq zis gas, 2Israel jens lyis taiq aq: Ngos gas Yhensain, namoq dah Mangso nghuot. 3Namoq nyeis ku, Egutu mau bang, nghuot ya Ngos gvshih namoq lyis shwih toh das Khanan mau bang kuot teh vchank kuot goh. 4Ngah lyi lyis domsyos gyo las ngos tyingtoh dang lyis kuot geh. Ngos gas Yhensain, namoq dah Mangso nghuot. 5Ngos namoq lyis dyei dah lyi yahge tyingtoh dang chank kuot geh. Housoeh kuot zis yah namoq dah kang lhyi khyuot yoeus das. Ngos Yhensain nghuot.
6Yhensain o mha dah lyi dyei. Namoq hank eq namoq nyang sainhchangh yah vyhetgoh. 7Nah ungwes yah yhetgoh zis yah nah uwus lyis xoq vphuh nhang. Nvng nvnyang ungwes lyis xoq ma gis phuh nhang. 8Gohtoeu nah uwus dah yhensain nyhiq jens hank yah eq yhetgoh zis yah nah uwus lyis xoq vphuh nhang. 9Nah nhamhmuh sain laus eq, uwus dah lonyi, ungwes dah lonyi, dvyhen khau mha ma kuh los dah nah nhamhmuh doeus soeu yah vyhetgoh. 10Nah nyeilo yah vyhetgoh; houka nvng lyis xoqphuh nhang zis nghuot. 11Ungwes gohtoeu toeu laus eq uwus xonh dah nhamhmuh yah vyhetgoh. Nyang eq nah nhamhmuh nghuot. 12-13Nah vyi, nghuot ya vmes doeus soeu yah vyhetgoh: Nyang gas nah uwus dah nhamhmuh nghuot ya ungwes dah vbi vnoeuh nghuot. 14Nah uwus dah vmang vnoeuh dah yhensain nyhiq yah vyhetgoh. Nyang gas nah vmes nghuot. 15Nah doeusmuh, nghuot ya, 16nah vmang vnoeuh dah yhensain nyhiq yah vyhetgoh. 17Nvng yah yhetgoh goeus dah vmesbih dah lonyi, nghuot ya nyeilo yah vyhetgoh. Hauh bang gas nvng yah dvsuih dvshoh dvnghuot. Houka lhung cho nghuot. 18Nah yhensain nyhiq kang dwis nyeis shih lyis nah yhensain nyhiq dah vbi vnoeuh lyis nah yhensain nyhiq jens dvyuk khyvlyis vyoeus.
19Vmesbih mesmus nyeis gyo lyis nyang yah vyhetgoh: khasoeh ge lyis nyang ma lhoq..20Gohyuk dah yhensain nyhiq yah vyhetgoh. Houka nvng lyis ma lhoq ma shang kuot dyei.21Molek mangso lhyi paiq cho mha yhung das zis nvng nah lo jens hank lyis eq vdyei. Khasoeh ge lyis houka Yhensain Mangso dah nyings lyis xoqphuh cho she los. 22Vbusbih dvyuk gohtoeu vbusbih yah hank eq ma gis yhetgoh. Hauh yvlyis Mangso hoeng. 23Vbusbih vmesbih hank eq gaunyhauq yah ma gis yhetgoh. Hau phanh loh cho ka nvng lyis vwot v-oeu bweh nhang.
24Hai shuot cho cha yah eq namoq gungs lyis vlhoq lhoeuh goh. Nyamoq gas haih yaunos tsain kuot yvmvyah Yhensain ka hau dius nyau lyis hauh mau masyah khat tyamp las hauh mau namoq lyis dyei. 25Nyamoq kuot gvng mas hauh maunyeis eq vwot v-oeu nghuot. Housoeh Yhensain hauh mau lyis yau dyei las hauh nyeisjvng gas houmha nyeis bang lyis peq tyamp nhang. 26-27Nyamoq gas hau choqh phoh zis dvnganh kuot las hauh mau vwot v-oeu bweh nhang. Nghuot laus eq namoq gas housoeh ma gis kuot. Israel laus eq namoq mas nyeis dah lvbaus laus eq dvnganh gas Yhensain dah lyi yahge tyingtoh dang chank nyeis chah. 28Housoeh lyis hauh mau mas namoq xik mas nyeis las Mangso lhyi ma seq bang lyis peq tyamp teh ma peq tyamp das. 29Hai vchoqh vlhauq cho chank soeu hank laus eq Mangso dah dius ge ma nghamh dyei lo das yvlyis namoq seq.
30Yhensain taiq zis gas, Ngos dyei dah tyingtoh dang lyis domsyos gyo geh. Hauh mau mas namoq dah xik pheh nyeis khoq bang kuot teh vchank kuot goh. Haih cho cha yah eq namoq nyang gungs lyis vlhoq lhoeuh goh. Ngos Yhensain, namoq dah Mangso nghuot, ge.